CELEX: 62018TN0599
Language: lt
Date: 2018-10-05 00:00:00
Title: Byla T-599/18: 2018 m. spalio 5 d. pareikštas ieškinys byloje Aeris Invest / BPV

26.11.2018   
            
            
               LT
            
            
               Europos Sąjungos oficialusis leidinys
            
            
               C 427/101
            
         
      2018 m. spalio 5 d. pareikštas ieškinys byloje Aeris Invest / BPV
      
      (Byla T-599/18)
      (2018/C 427/133)
      Proceso kalba: prancūzų
      
         Šalys
      
      
         Ieškovė: Aeris Invest Sàrl (Liuksemburgas, Liuksemburgas), atstovaujama advokatų R. Vallina Hoset, P. Medina Sánchez, ir A. Sellés Marco
      
         Atsakovė: Bendra pertvarkymo valdyba
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2018 m. rugsėjo 14 d. sprendimą;
               
            
                  —
               
               
                  priteisti iš Bendros pertvarkymo valdybos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį dėl 2018 m. rugsėjo 14 d. Bendros pertvarkymo valdybos (toliau – BPV) sprendimo neatlikti galutinio ex post vertinimo pagal 2017 m. birželio 7 d. sprendimą SRB/EES/2017/08, susijusį su Banco Popular Español, S.A. pertvarkymo tvarka (toliau – ginčijamas sprendimas), ieškovė remiasi dviem pagrindais.
      
               
                  1.
               
               
                  Pirmasis ieškinio pagrindas grindžiamas 2014 m. liepos 15 d. Europos Parlamento ir Tarybos reglamento (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010 (OL L 25, 2014, p. 90), 20 straipsnio 11 dalies pažeidimu. Šis pagrindas suskirstytas į tris dalis.
                  
                              —
                           
                           
                              Pirmoji dalis, grindžiama argumentu, kad ginčijamu sprendimu nustatoma galimybė atkurti kreditorių teises arba padidinti neatlikus galutinio ex post vertinimo sumokėto atlygio dydį.
                           
                        
                              —
                           
                           
                              Antroji dalis, grindžiama argumentu, kad BPV neužtikrino, kad informacija, kuria remiantis buvo atliktas vertinimas, būtų kiek galima naujesnė ir visapusiška, ir kad būtų atsižvelgta į bet kokį įmonės turto praradimą.
                           
                        
                              —
                           
                           
                              Trečioji dalis, grindžiama jurisprudencijos Meroni pažeidimu, kadangi Komisija turėjo sutikti su BPV sprendimu neužtikrinti, kad būtų atliktas galutinis ex post vertinimas.
                           
                        
            
               
                  2.
               
               
                  Antrasis ieškinio pagrindas grindžiamas piktnaudžiavimu įgaliojimais priimant ginčijamą sprendimą, kuris įrodomas objektyvių, reikšmingų ir suderinamų įrodymų visuma. Šiuo klausimu ieškovė tvirtina, kad ginčijamas sprendimas nukrypsta nuo minėto Reglamento (ES) Nr. 806/2014 20 straipsnyje nustatytos procedūros, ir kad BPV, taikydama šią procedūrą, nuslėpė realią Banco Popular Español, S.A. padėtį.